Komi-Permjak het sy outonome status en eie begroting behou tydens die oorgangstydperk van 2006 tot 2008. Die oorgangsfase is deels ingestel omdat Komi-Permjak baie afhanklik was van federale subsidies en ’n skielike beëindiging daarvan sou sy ekonomie kwaai geskaad het.
Perm-krai is in die ooste van die Oos-Europese Vlakte en aan die westelike hange van die Oeralgebergte geleë. Altesaam 99,8% van sy grondgebied lê in Europa en net 0,2% in Asië.
Daar is sowat 40 740 Basjkiriërs in die krai. Tatare woon feitlik oral in die streek. Omdat daar vir ’n lang tyd aktiewe kontak tussen die twee groepe was, is dit in sommige gebiede moeilik om hulle te onderskei.